સરળતાથી આવી મિત્રતા કેળવવા માટે કેટલીય ડેટિંગ સાઈટ હવે મોબાઈલ ઉપર પણ છે. પરંતુ, તેમાં થોડી ઘણી પણ મેમ્બરશિપ ફી ભરવી પડતી હોય છે. તો જ તમે સામી વ્યક્તિનો કોન્ટેક્ટ કરી શકો. આવી સાઈટ પર સ્ત્રીઓને મોટેભાગે ફ્રીમાં મેમ્બરશિપ આપવામાં આવતી હોય છે. મોબાઈલ અને સોશ્યલ સાઈટ કે ઈન્ટરનેટ નહોતા ત્યારે પણ આવી મૈત્રી કેળવવાની ક્લબો ચાલતી હતી. આવી ક્લબોની જાહેરાતો છાપાનાં પાનાં ભરીને આવતી હતી. અને આજે ડેટિંગ સાઈટ્સ અને ફેસબુક જેવી સોશ્યલ સાઈટ્સની લોકપ્રિયતા દર્શાવે છે કે કલ્પનાની પ્રેમિકા મેળવવા માટે માનવ તલપાપડ હોય છે. કેમ ન હોય સ્ત્રી-પુરુષ વચ્ચે આકર્ષણ નામનું કેમિકલ એટમ બૉમ્બ જેટલું જ લીથલ હોઈ શકે. હવે સ્ત્રી-પુરુષ વચ્ચે આકર્ષણ ન રહે તેવું તો શક્ય નથી જ. એટલે જ ભૂતપૂર્વ એરફોર્સ ઓફિસર રણજિત ફેસબુક પર હની ટ્રેપમાં ફસાઈ ગયા હતા અને આઈએસઆઈ માટે જાસૂસી કરવા તૈયાર થયા.